PREDKLADACIA SPRÁVA

	Vypracovanie navrhovaného zákona vyplýva z Plánu Legislatívnych úloh vlády SR na rok 2001, ako aj z uznesenia vlády SR č. 17 z 10. januára 2001, kde sa v bode B.57 ukladá ministrovi pôdohospodárstva predložiť na Úrad vlády SR návrh novely zákona NR SR č. 285/1995 Z.z. o rastlinolekárskej starostlivosti v termíne do 31. marca 2001.
	Predkladaný návrh zákona sa spracovával čase radikálnych zmien v pohľade na bezpečnosť a nezávadnosť potravín a novej koncepcie európskej potravinovo-bezpečnostnej politiky potravinového reťazca, tiež pomenovaného od farmy k stolu alebo od pôdy k vidličke.
	V tomto kontexte bolo vydaných niekoľko koncepčno-systémových opatrení a dokumentov, predovšetkým Biela kniha o bezpečnosti potravín (COM (2000)-716 FINAL), ktorej obsahom je nová politika z hľadiska zabezpečovania kvalitných a nezávadných potravín. Hlavný akcent tohto dokumentu spočíva vo vytvorení a značnom posilnení prevencie a samotnej kontroly v celom potravinovom reťazci od pôdy cez hnojivá, prípravky na ochranu rastlín, rezíduá pesticídov, metódy ochrany rastlín, krmivá až po spracovanie potravín a ich hygienické aspekty. Čo je zvlášť aktuálne v prílohe tohto dokumentu je návrh na novelizáciu smerníc týkajúcich sa rastlinolekárskej starostlivosti celkom 12 predpismi do konca tohto roka. Návrh novely reflektuje aj odporúčania októbrového auditu expertov TAIEX, ako aj twinningového partnera zo Spolkovej republiky Nemecko.
	K ďalším významným dokumentom v tomto kontexte patria návrhy Nariadenia Európskeho zákona o potravinách a o zriadení Európskeho potravinového úradu, ďalej dokumentu o Systéme rýchleho výstražného systému v prípade výskytu rizika alebo bezprostredného zistenia porušenia bezpečnosti potravín. Navrhovaná novela akceptuje tiež ustanovenia a metodické pokyny FAO dané Medzinárodnou konvenciou ochrany rastlín, ako aj ich medzinárodné normy pre fytosanitárne opatrenia. Tiež zosúlaďuje aj opatrenia dané WTO, a to zmluva SPS (Dohodu o sanitárnych a fytosanitárnych opatreniach z roku 1994). V týchto intenciách vytvára otvorený systém pre kontinuálnu asimiláciu metodicko-normatívnych opatrení v rámci vývoja a pokroku v tejto oblasti v Európskej a stredozemskej organizácie pre ochranu rastlín (EPPO).
	Novela tiež reflektuje budúcu integráciu v rámci potravinového dozoru a okrem zmocnenia kontroly fytosanitárnych opatrení rozširuje o kontrolu kvality a tiež bezpečnosti (rezíduá pesticídov) v rastlinách a rastlinných materiáloch a teda aj celú oblasť ovocia, zeleniny, zemiakov (03 – Agriculture-03.60.54-FRESH FRUIT AND VEGETABLES).
	Novela zahŕňa aj ustanovenia významného dokumentu EU COM (2000) 1-Princíp predbežnej opatrnosti, ktorý je súčasťou záverov zo zasadnutia predstaviteľov EU v Nice (7.-9.12.2000) v prílohe III., ktorý tvorí systém schvaľovania vstupov do potravinárskeho reťazca z hľadiska trvalej udržateľnosti a bezpečnosti potravín (Council Resolution on the Precautionary Principle).
	Významným krokom bude oproti doterajšiemu právnemu stavu flexibilnejšia (nepretržitá ) aproximácia novelizovaných právnych noriem hlavne v oblasti ustanovení dvoch základných smerníc, a to 2000/29/EC a 91/414/EEC tak, aby sa okrem obsahu ustanovení vytvorila automaticky aj časová harmonizácia najmä v oblasti preregistrácie prípravkov na ochranu rastlín. Tento významný proces podľa ustanovení Smernice č. 91/414/EEC o uvádzaní prípravkov na ochranu  rastlín (pesticídov) do obehu má byť definitívne v EU ukončený 25.7.2003. V súčasnosti je v EU povolených 837 účinných látok pesticídov v SR iba 335, avšak podľa doterajšieho stavu v preregistrácii ich tam zostane necelá polovica (po 25.7.2003).
	Obdobie od schválenia zákona  NR SR č. 285/1995 Z.z. o rastlinolekárskej starostlivosti (účinnosť od 1.1.1996) možno hodnotiť celkovo ako konsolidáciu implementácie opatrení. Prax ukázala a potvrdila, že aplikácia mnohých systémových kontrolných opatrení bolo medzinárodne akceptovaných a znamenalo v konečnom dôsledku úspešnú systémovú ochranu územia SR pred zavlečením významných karanténnych škodlivých organizmov zo štátov pôvodu hlavne v oblasti ovocných drevín, ako aj zemiakov. Za toto obdobie (1996-2000) EU vydala vyše 70 právnych noriem vrátane noviel z oblasti rastlinolekárskej starostlivosti.
	Navrhovaná novela zvýrazňuje najmä oblasť bezpečnosti rastlín, hlavne potravín rastlinného pôvodu z hľadiska rezíduí pesticídov formou zabezpečovania smernicami ustanovenej povinnosti členského štátu systémových monitoringov. Tiež právne ustanovuje povinnosti správnej aplikácie metód ochrany rastlín a pesticídov v systéme ” Dobrej výrobnej praxe” známej ako Integrovaná ochrana rastlín alebo ”GMP”.
	Súvisiace a nadväzujúce dokumenty akými boli 5 – Akčný program pre životné prostredie (K trvalej udržateľnosti), ale hlavne 6 – Akčný program pre životné prostredie 2001 – 2010 ”Naša budúcnosť, naša ponuka” sú tiež zakomponované v regulačných opatreniach návrhu novely zákona. Navrhovaná novela vytvára nielen plnú aproximáciu v predstupovom období, ale aj dáva do plnej funkčnosti právne mechanizmy aplikované v krajinách Únie ako celku rešpektujúc prírodnoklimatické a miestne kultúrnohistorické špecifiká krajiny (členského štátu). Súčasne vytvára flexibilnú právnu štruktúru, ktorá v plnom rozsahu umožní časovo kompatibilnú de jure štruktúru prebratia všetkých ustanovení z oblasti európskeho rastlinolekárstva pri plnom uplatnení medzinárodných zmlúv a dokumentov z predmetnej oblasti ( FAO,WTO,EPPO,WHO). 
	Z hľadiska záujmu aproximácie smerníc EÚ v oblasti rastlinolekárskej starostlivosti bude mať dôsledná realizácia predpokladaného návrhu zákona dosah na štátny rozpočet a zvýšenie počtu pracovných síl, ktorého špecifikácia je uvedená dôvodovej správe. Stanovisko k tejto problematike zaujalo MF SR priloženým listom z 18.5.2001.
	Návrh zákona bol predmetom medzirezortného pripomienkového konania, ktorého vyhodnotenie je uvedené v samostatnej časti    predkladaného materiálu. Vzhľadom na to, že všetky vznesené pripomienky sú do návrhu zákona zapracované, predkladá sa na rokovanie vlády bez rozporov.
	Návrh zákona nebol predložený Rade hospodárskej a sociálnej dohody v zmysle zákona č. 106/1999 Z.z., nakoľko sa problematika návrhu netýka oblastí ustanovených  v § 3 citovaného zákona.
	Legislatívna rada vlády SR prerokovala návrh zákona 4. mája 2001 a odporučila ho predložiť po zapracovaní pripomienok na rokovanie vlády Slovenskej republiky. V predkladanom materiáli sú pripomienky Legislatívnej rady vlády SR zapracované.